20050613
Решение на Съвета
от 13 юни 2005 година
за подписването на допълнителен протокол към Споразумението за асоцииране между Европейската икономическа общност и Турция след разширяването на Европейския съюз
(2005/672/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 310 от него във връзка с член 300, параграф 2, първа алинея, второ изречение,
като взе предвид Акта за присъединяване от 2003 г., и по-специално член 6, параграф 2 от него,
като взе предвид предложението на Комисията,
като има предвид, че:
(1) Споразумението за асоцииране между Европейската икономическа общност и Турция, подписано в Анкара на 12 септември 1963 г. (наричано по-долу "Споразумението от Анкара") [1] е влязло в сила на 1 декември 1964 г.
(2) Член 6, параграф 2 от Акта за присъединяване от 2003 г. предвижда държавите-членки да се присъединяват към споразуменията, сключени съвместно от държавите-членки и Общността с трети страни.
(3) Комисията, упълномощена от Съвета да договори с Турция протокол към Споразумението от Анкара, предвид разширяването на Европейския съюз, доведе до успешен край тези преговори.
(4) Предвид неговото сключване допълнителният протокол следва да бъде подписан от името на Общността и нейните държави-членки,
РЕШИ:
Член единствен
Оправомощава председателя на Съвета да определи лицето/а, упълномощено/и да подпише/ат от името на Европейската общност и нейните държави-членки, и предвид неговото сключване, допълнителния протокол към Споразумението за асоцииране между Европейската икономическа общност и Турция след разширяването на Европейския съюз.
Текстът на допълнителния протокол е приложен към настоящото решение.
Съставено в Люксембург на 13 юни 2005 година.